將遊嵩少題石淙
作者：呂本中
朝代：宋

paragraphs: 南山吐雲柳絮飛，北山之外煙草微。
南山北山日在眼，問公此去何時歸。
石淙山水更奇絕，水怒決石山崩摧。
長空無聲曉色靜，忽聽萬壑懸驚雷。
珊瑚缺折玉破碎，月落倒卷從天回。
中流險絕不須道，笑侮灧澦憐離堆。
平生好事心突兀，時於圖畫見仿佛。
褰衣度水公莫畏，何須苦避蛟龍窟。
明朝更作嵩少遊，五更絕頂看日出。